(SINTONÍA DEL PROGRAMA)
'Subtítulos, TIPOGRÁFICA'
"Anguaño nun se pue falar d'una única forma d'entender
la música asturiana. La diversidá de propuestes esistentes
fai mui difícil y probetayu restrinxila namás
a una única tendencia o sonoridá.
Toes elles contribúin a qu'un país pequeñu,
territorial y poblacionalmente como Asturies,
disfrute d'una escena musical d'enorme valir, diversidá y calidá".
(MÚSICA)
# Mis gaitas sonaban... #
"El rock nun tien muncho más allá de 60 años.
Nació na metá del sieglu pasáu de la fusión de la música
de los afroamericanos colos sones de los colonos blancos.
Foi nos años 50 y 60 cuando'l rock convirtióse nun fenómenu mundial,
gracies a nomes como Elvis Presley o The Beatles".
(MÚSICA ROCK)
"L'Estáu español nun foi ayeno a esti procesu.
Nos años 80 n'Euskadi surdió'l rock radical vascu,
que fixo usu del idioma propiu y tuvo repercusión estatal.
Mentanto en Cataluña, nos 90, el pop-rock de la mano del llamáu
'Rock català' vivió un boom como consecuencia de l'apueste
pola música como ferramienta de normalización llingüística".
"Otra manera en Galicia, a metá de los 80, el grupu vigués
Os Resentidos algamó fama en tol Estáu col so ésitu
'Galicia caníbal'.
Pero nun foi hasta los 90 cuando surde el bautizáu como 'Rock bravú',
un movimientu que trescaló tola cultura gallega
cola so reivindicación de lo popular".
Los años 80, en cuantes al rock nes llingües minorizaes
del Estáu español, supón un pocu, digamos, nunos casos
el surdimientu real d'un movimientu de rock n'eses llingües.
N'otros casos supón l'afitamientu dalgún movimientu d'atrás.
Había exemplos de rock en catalán, en gallegu y n'euskera anteriores,
de principios de los años 70.
Pero nun llegaben a conformar un movimientu como talo, ¿non?
Y quiciabes el rock 'laietà', en Cataluña,
o quiciabes el llamáu 'Euskal rock' n'Euskal Herria.
Pero yeren, digamos, movimientos o...
o grupos, bandes o propuestes aislaes dientro de lo que yera
la xeneralidá de la música n'eses llingües, onde primaba
fundamentalmente la canción d'autor.
"Mentanto n'Asturies, ensin apoyu oficial,
ensin un entramáu alternativu y ensin presencia mediática,
el rock en llingua asturiana foi un fenómenu más tardíu.
A pesar de tou esto, ye a finales de los 70 cuando naz
la banda pionera del rock n'asturianu, Asturcón.
La so propuesta yera la d'un rock influenciáu
poles melodíes tradicionales, qu'unes veces entornaba más
hacia lo progresivu y otres, hacia sones de tipu más folk.
En 1981 espublizaron el so únicu trabayu discográficu
nun momentu de cambéu nos gustos musicales del públicu
y con un asturianismu más centráu nes formes nueves del folk.
Colo que nun tuvu la repercusión esperada.
Con too, Asturcón foi'l primer intentu d'amestar rock, folclor
y llingua asturiana".
(MÚSICA)
Asturcón foi un grupu pioneru.
Foi un grupu que funcionó a finales de los 70.
Yo vilos delles veces.
Y teníen un conceptu de conciertu un poco especial,
yera dalgo más que música. Munches veces teníen hasta
pequeñes representaciones teatrales o delles veces salíen antroxaos.
Creo que foi un grupu pioneru y...
y qu'eso pagáronlo en cierta medida. Yera un grupu que taba clasificáu
como rock sinfónicu o rock con raíces, que se dicía d'aquella.
Pero qu'a diferencia de los grupos d'esti estilu,
que yeren grupos mui barrocos y mui densos,
creo qu'Asturcón tenía una frescura qu'eses otres bandes nun teníen.
(MÚSICA TECHNU)
"Con una fórmula más comercial formóse en 1981, en Xixón, Cuélebre,
que contó ente los sos componentes col teclista Berto Turulla.
Una base de pop-rock melódicu, influencies que d'aquella
taben sonando nel panorama internacional,
más un inconfundible tastuasturianu seríen les sos característiques.
La pieza cola qu'abren el discu, un tema instrumental tituláu
'Thecno-pericote', dio a conocer a Cuélebre.
Y con ella llograron ciertu ésitu".
(MÚSICA THECNU)
Cuélebre foi un grupu de pop comercial.
Foi un grupu ente...
ente'l pop llariegu y el rock astur, que diba venir depués.
Foi un amiestu ente les dos, ¿non?
Teníen una persona como Berto Turulla,
que yá tuviera tocando na Turulla, desapaecíu por desgracia.
Ye un grupu que conectó a dos sectores,
que yera la xente más nuevo, que taben con ganes de sentir
música asturiana pero...
bueno, fecha con parámetros contemporáneos;
pero al mesmu tiempu conectó tamién coles xeneraciones que veníen
de sentir, por exemplu, a Vicente Díaz o a La Pastorina, ¿non?
Hai, qué sé yo, "Pastores cangueses".
Hai munchos temes de Cuélebre que pueden llamar a un poco eso.
"N'abril de 1984 nuna actuación en Llaniu, Salas,
morría electrocutáu Berto Turulla, nun accidente que diba xenerar
una conmoción pergrande na escena musical asturiana,
decidiendo entamar un gran conciertu d'homenaxe nel Molinón.
N'él participen, ente otros munchos, Nuberu, Xuliu Ramos, Carlos Rubiera,
Manolín 'El Nietu Celo Xuan', Víctor Manuel o'l propiu Cuélebre.
L'eventu resultó multitudinariu y convirtióse, ensin pretendelo,
nel primer macroconciertu de la historia músical d'Asturies".
Foi un homenaxe de los músicos, pero tamién de la sociedá asturiana
a Berto Turulla y un poco a lo que representaben los miles de músicos
qu'andaben pelos caminos, carreteres y les caleyes d'Asturies
faciendo música, ¿non?
Y, como digo, foi un fitu, foi la primer vez que n'Asturies
-y vuelvo repetir-, ensin querer se fizo un macroconciertu,
de los que depués diben venir munchos otros.
(MÚSICA)
"En 1985, el polifacéticu Adolfo Camilo Díaz desfixo'l grupu
de teatru que formare unos años atrás llamáu Güestia.
N'él interpretaben obres que contaben con una parte musical,
polo que Camilo decidió siguir con esta última faceta
y fundó una banda de rock del mesmo nome.
Güestia dio bien de conciertos n'Asturies y tamién fuera.
Y en 1988 espublizaron el so únicu discu, tituláu 'Inaux'".
Güestia foi un poco l'antecedente de los que nos pasó a Dixebra.
Lo que pasa que Güestia tuvo peor mala suerte que nós, ¿non?
Porque Güestia nun foi aceptáu como animal de compañía
nel mundu asturianista d'aquella, que yera'l boom de la música celta.
Entós, Güestia, con unes lletres...
ente surrealistes y expresionistes, lletres mui particulares d'Adolfo;
y un rock mui potente, mui guitarreru,
salíase, bueno, de lo establecíu dientro de lo que yera
el movimientu asturianista d'aquella, ¿non?
"Mientres el rock en llingua asturiana daba los primeros pasos,
Asturies vivió una importante reconversión industrial.
La entrada del Estáu español n'Europa traxo como consecuencia
un gotéu continuu de pérdigues d'emplegu.
Por cuenta d'ello, surdieron conflictos nos astilleros,
nes mines y na cai.
Asturies foi la comunidá que más diba padecer la reconversión,
cola pérdida, n'aquella década, d'unos 40.000 puestos de trabayu
na industria.
Nesi contestu producióse un desencantu políticu
nos sectores más comprometíos y activos na sociedá en xeneral.
Una fase que tuvo tamién reflexu nel campu musical.
Exemplu d'esto ye la banda avilesina Dixebra.
Musicalmente, les sos influencies vienen del punk británicu,
del revival ska d'esos años, el rock radical vascu y del celtic rock".
(MÚSICA ROCK)
# Si la xente apoya # vien de xuru la victoria... #
"Nes lletres el grupu buscaba reflexar la variada y complexa
realidá de la sociedá asturiana,
inspirándose en fechos o socesos de l'actualidá del país".
Bueno, la verdá que...
tardamos tiempu n'entrar en determinaos ambientes.
Tardamos tiempu.
Alcuérdome qu'hasta qu'escomenzamos a tocar nes nueches celtes,
que d'aquella yera lo que más se llevaba dientro
del mundu asturianista, tardamos unos cuantos años, ¿non?
Y per otru llau, dientro de lo que yeren los ambientes roqueros,
veíennoscomo "Estos del bable", como una cosa del bable.
Metíen dientro de lo del bable a Vicente Díaz
a Carlos Rubiera, Nuberu, Llan de Cubel y a Dixebra.
Cuando los del bable nun nos queríen y los roqueros
tampoco s'identificaben con nós. Pero depués, poquiyín a poquiyín,
entramos tanto nos ambientes musicales asturianistes
como nos más roqueros.
(MÚSICA)
# Resiste.
# Nun llores. #
(APLAUSOS)
(MÚSICA)
# Trabayes nun taburdiu... #
"En 1988 un grupu de Tolivia, Llaviana, llamao Los Berrones,
grabaríen un single onde inclúin el cantar tituláu 'Nun yes tú',
col que llogren un ésitu arrollador algamando'l preste
d'un públicu mayoritariu.
El primer discu grande d'ellos salió a la cai en 1989
col títulu 'Voy dicítelo'.
Vendieron 20.000 copies namás n'Asturies
y convirtiéronse nos reis de les fiestes de prau y romeríes".
"Los Berrones acabaron siendo ún de los grupos más conocíos y queríos
de la música asturiana, fundamentalmente,
por una música pegadiza, cantada nun asturianu auténticu
y, sobre too, pol conteníu de les sos lletres".
Conectó porque tienen...
Tienen muncha gracia.
Porque tienen gracia. Y los asturianos
tenemos un sentíu del humor mui particular, mui atlánticu.
Tenemos muncha llancia, muncha sorna, ¿non?
Y creo que conectaron por eso. Y porque, quieras que non,
hasta l'últimu urbanita de la ciudá
cuando ve unes madreñes, una montera picona y ve...
pues determinaos aperios de llabranza identifícase.
Anque enxamás na so vida garrara unes madreñes pa calzales.
(MÚSICA)
"Otra banda reseñable dientro de la escena del rock n'asturianu
foi Avientu. Nacíos en Riosa en 1994,
tuvieron activos hasta l'añu 2000. Y llegaríen a grabar trés discos".
(MÚSICA)
"Avientu bebió de lo rural y lo urbano,
ente la ganadería y la minería y del folk y el rock.
Ente lo guitarrero y la gaita.
Pero sobre too, son recordaos por ser un referente musical
de la mocedá asturiana que medró nos 90".
Bueno, Avientu foi...
creo que foi un híbridu ente'l rock urbanu, más radical
y punky de Dixebra, y el rock rural más melódicu,
un poco más llanciosu tamién de les lletres de Los Berrones.
Creo que foi un híbridu.
Ellos veníen de L'Ará, nel conceyu Riosa.
Ye un territoriu a mediu camín ente lo rural y lo urbano
y eso refléxase tanto na música como nes lletres d'Avientu.
(CANTA N'ASTURIANU)
"A lo llargo de la última década del sieglu XX
hubo delles bandes más que fixeron rock n'asturianu.
Anque siempre de vida curtia y que nun dexaron grabáu nengún discu.
Va ser col sieglu nuevu cuando se consoliden bandes mui moces
d'estilos como'l punk, hardcore o ska, qu'escueyen l'asturianu
pa crear les sos lletres.
Ente elles hai que destacar nomes como Skama la Rede, Oi! Nast,
Güercu, Milicia Astur, Skontra, La Tarrancha, Sambre,
Spanta la Xente, Misiva, Taranus, Melandru, Ochobre, Adicción Etílica,
Fala Non Caduca, Gomeru o Alza y Navaya.
Munches d'estes bandes quedaríen inmortalizaes nun discu compilatoriu
tituláu 'RocknLlingua', publicáu nel 2003,
y que daría carta de naturaleza a esta escena del rock astur".
(MÚSICA)
Son les primeres xeneraciones que yá medraron
cuando l'asturianu ta inxertu dientro del sistema educativu.
Per otru llau,
produzse una disminución en lo que ye la influyencia
del mundu folky, de la música celta.
Paez qu'aquella primer folada de la música celta a nivel européu
escomienza a baxar tamién.
Y un datu importante ye qu'eses xeneraciones nueves
yá tienen referentes de grupos cantando n'asturianu.
(MÚSICA)
(CANTA N'ASTURIANU)
"Mentanto, nel mundu de la tonada ye reseñable'l fechu de que
el Centru Territorial de TVE n'Asturies encárga-y al periodista
Carlos Jeannot la realización d'una serie de programes
col títulu de 'Canción Asturiana'.
Percorriendo tolos llugares del país grabando cantares y bailles
llegaron a emitise 98 capítulos nos primero años 90,
dalgo sorprendente d'aquella, nun formatu dedicáu
a la música tradicional. Nesta serie apaecieron los nomes
más destacaos de los y les cantadores de la época.
Estos van organizase, xunto a gaiteros, tamboriteros,
monologuistes y grupos de teatru costumista, a partir de 1990
n'Asociación d'Intérpretes de la Canción Asturiana".
-Es un clásico de la tonada asturiana.
Hace mucho que tenía que estar en nuestro programa y hoy aparece.
Su nombre, Enrique García Palicio 'L'Abogáu'.
# Vengo de subir al Puertu... #
"A pesar d'eso, dende mediaos del sieglu pasáu,
la tonada, cantu de calter llibre n'esencia, quedará anquilosada
nunes formes y maneres cuasi qu'inamovibles.
Los concursos de tonada foren, pasu ente pasu,
arrequexando'l valor de la individualidá
y les composiciones nueves.
Namás que se puntuaba la repetición d'un modelu preesistente.
Los y les cantadores quedaron convertíos en simples imitadores
de los sos predecesores".
"Con too, nos empiezos del S. XXI surdieron una serie d'intérpretes
que fixeron por actualizar y anovar l'estilu vocal por escelencia
de la música asturiana.
Ensin dulda, el nome más destacáu ya imprescindible d'esta escena,
que busca poner al día la canción asturiana,
ye'l de la tinetense M Luz Cristóbal Caunedo.
Ganadora d'un númberu curiosu de concursos,
ente ellos los más importantes,
grabó dellos discos siguiendo los patrones más avezaos na tonada.
A finales de los años 90 principia a collaborar col gaiteru
José Ángel Hevia y participa na grabación del discu
que lu llanzaría al estrellatu, 'Tierra de nadie'".
-Bueno, a raíz de que empecé a concursar y todo eso,
años tras años, veía también que era un poco cansino
escuchar siempre las tonadas iguales. "Aquí alguna cosa habría que facer".
Porque siempre veías que...
que la xente mozo tampoco s'averaba tanto a escuchala,
a escuchar la tonada tradicional.
-Si hay un momentu qu'a mí me paez importante,
que ye cuando una gran cantante, M Luz Cristóbal Caunedo,
la discografía FonoAstur saca "Onde la ñublina posa",
un disco nel que tuve la suerte de grabar y ver cómo se facía.
Y eso paecióme un puntu y aparte interesante, porque
la canción asturiana, con instrumentos tradicionales,
de una manera bastante natural, se combinó.
-Del mundu de la tonada tradicional a esti mundu de empezar a trabayar
con xente, con músicos más nuevos,
que estaban experimentando cosas nuevas también.
Yo me vi en otru mundu.
Fue conocer
una parte de lo más purista,
de lo más anquilosado,
a ver a gente que está queriendo facer cosas nuevas, renovando,
pero que se fija en la tonada, que eso para mí era muy importante.
(MÚSICA)
# Y alluendi tás, # amante míu del alma. #
"Foi nel 2001 cuando M Luz Cristóbal Caunedo
publicó'l discu 'Onde la ñublina posa',
que supunxo una revolución nel inamovible mundu de l'asturianada.
Nesti trabayu prima sobremanera la espresión llírica de la tonada,
pero esplórense tamién sonoridaes nueves guardando l'equilibriu
respetuosu ente tradición y evolución.
Too ello col acompañamientu de dellos de los músicos
más conocíos de la escena folk del país.
Ensin pretendelo, l'álbum acabó siendo una especie d'antoloxía
del mou de cantar d'esta intérprete".
(ANABEL) "Con esos arreglos tan bien preparaos, tan bien fechos"
p'arropar la tonada asturiana, ye dalgo qu'agradecimos
tolos amantes de la tonada asturiana y tolos intérpretes
qu'intentamos facer d'ella dalgo dignu.
Creo qu'hubo un antes y un depués d'esi discu
porque con ella aparecieren toles grabaciones y tolos trabayos
futuribles de trabayar con esa fusión
y que ta plantegada dende un puntu de vista de respetu, de cariñu
y de conocimientu al rodiu del xéneru musical de la tonada.
-Pienso que siempre hubo y sigue habiendo ese paralelismo
entre la canción más purista de la asturianada,
de la canción asturiana, con la gente que ye un poco más renovadora.
No hay manera de que se fundan. No sé por qué,
pero parece que cada uno va por un llau. En paralelo.
-Me parece fabuloso.
Se toman materiales de la tradición
y se manipulan con un sentido estético, ideológico, etc.
Pero clara y abiertamente.
Y además, con unos resultados muy estimables.
(MÚSICA)
# Mis padres quieren casame... #
"La casina Anabel Santiago, venceyada a la tonada dende neña,
ye otra de les voces fundamentales na so renovación.
Foi ganadora de prácticamente tolos concursos na modalidá xuvenil.
Collaborando en munches grabaciones con otros cantantes.
Va ser nel 2002 cuando publique'l trabayu que ya consideráu
ún de los cumales de la renovación de la tonada, 'Al son de la lluna'.
N'él esperimenta con soníos ellectrónicos, folkis o rockeros.
Con ritmos estremaos que realcen la so voz inconfundible.
Una obra arriesgada na que l'anovación
non sólo ta presente nel aspectu musical,
tamién nes lletres hai una voluntá de cambiu,
con testos de dellos de los escritores más reconocíos
de la lliteratura en llingua asturiana".
(MÚSICA)
-"Al son de la lluna" pa mí supuso un antés y un depués na mio carrera
porque yo llevaba tola vida faciendo tonada asturiana clásica.
En concursos, en festivales.
Yo aventuréme a grabar "Al son de la lluna" depués de facer
una collaboración importante col grupu Dixebra
col tema "Mañana fría". Fue una sorpresa ver
la respuesta del públicu con esa canción
y cómo convirtióse en pocu tiempu nuna de les canciones más punteres
y que la xente más demandaba nos conciertos de Dixebra.
A partir d'ehí, la idea tuvo clara: había que facer dalgo cola tonada
asturiana, que llevara esos derroteros,
y que la acercara a la modernidá, a la xente moza.
Y fuera un averamientu del xéneru a otros como'l rock, el folk,
que fue lo que más s'asemeyó en "Al son de la lluna",
xunto cola ellectrónica.
# Todos gasta-
# -mos boína.
# Los mineros... #
"Otros nomes a tener en cuenta nesti procesu d'actualización
de la canción asturiana son Liliana Castañón,
Fernando Valle Roso, Marisa Valle Roso,
Héctor Braga o Don Alonso.
La tonada asomóse asina a la modernidá de la mano
de cantadores abiertos a cualquier novedá,
influencia y esperimentación".
-Sí ye verdad que muchos de los cantantes que por ley natural
tendríen que haber renovao l'asturianada, el cante asturiano,
apartáronse un poco del canto asturiano pa dir a otros terrenos.
Toi pensando en los casos de tenores líricos,
José Manuel Cogollo o Joaquín Pixán, que son gente que fizo
muy buena carrera en la música lírica.
Y casos más locales y más recientes: Vicente Díaz fue un gran cantante
de asturianaes, que fue a concursos, y que en un momento dao decidió
orientar la carrera a otro estilo, que en esti casu ye la música ligera.
Lo que se echa de menos ye que alguien, cantando namás
que asturianada, tonada, nun aburra a la xente,
al gran público, que ye lo que pasa ahora,
y sepa llevalo más allá de donde ta. Y eso, por desgracia,
precisamente por la misma escena que sobrevive de l'asturianada,
non ye posible, porque no hay marcos donde facelo.
Cuando das un conciertu en un sitiu, cada artista con su espectáculu,
la tonada pue ser una pincelada que metes, dos, tres canciones.
Más ya ye complicao.
(MÚSICA)
(CANTEN CANTAR PA NEÑOS)
"Llegaos a esti puntu, hai qu'empezar a falar en plural
del fechu musical asturianu dada la diversidá que se da nel mesmu.
Asina, nes últimes décades produciéronse obres
onde la música asturiana fusionóse con orquestes sinfóniques o'l jazz.
Amás, hubo cantares pa neños con grupos como Xentiquina
o Pop Piquiñín".
(CANTAR PA NEÑOS)
"Cantautores como Toli Morilla, Pedro Pereira o Alfredo González
y voces de muyer como les d'Esther Fonseca, Mapi Quintana
o Silvia Quesada".
# Tengo un bon trabayu. # Voi ser el to pasáu.
# Voi esperar # a que te sientas gachu.
# Saltaré al to pescuezu # como un llagartu gafu.
# Si nun te doi amor,
# tendré que date ascu. #
"Nestos años tamién surdieron propuestes n'estilos
nunca o mui poco tocaos hasta agora, como'l hip-hop o la electrónica.
La música asturiana vivió nos años 90 y los primeros d'esti sieglu
una gran época tanto en bayura, diversidá,
creatividá y repercusión".
(CANTAR FOLK)
"Nesti tiempu la incidencia algamada pola música del país
llegó a cumales insospechaos anteriormente".
(CANTAR FOLK)
"Apaecieron grupos folk nuevos de gran calidá.
Creáronse discográfiques, espardióse'l modelu Nueche Celta
per tola xeografía asturiana,
creense bandes de gaites, escueles de músicas tradicional,
escomienza a publicase l'Anuariu de la Música Asturiana
y el Gobiernu asturianu entama'l Premiu al Meyor Cantar".
(CANTAR ROCK)
"Per otru llau, na parte más occidental d'Asturies,
la música interpretada en gallegoasturianu tamién
esperimenta un remanecer con un conxuntu de grupos
nel idioma del Navia-Eo, d'ente los que destaca'l grupu
de rock tapiegu Bacotexu".
(CANTAR ROCK)
(CANTAR INSTRUMENTAL)
(CANTAR POP)
(MÚSICA FOLK)
"Toa esta gran fola paecía estabilizar y asegurar un espaciu
profesional, social y mediáticu pa la música asturiana.
Sicasí, l'españíu de la crisis nel añu 2008 dexó bien a les clares
les carencies y problemes esistentes.
Ye entós cuando'l dinamismu xeneráu nos años anteriores
va desacelerando.
Les mínimes infraestructures creaes desapaecen
o redúcense drásticamente.
Entróse nun tiempu de desánimu que non sólo afecta
al ámbitu económicu, sinón tamién al creativu.
Asina, desfixéronse grupos afitaos o de creación recién.
Baxó significativamente'l númberu de producciones discográfiques,
desapaecieron bien d'ayudes públiques,
amenorgáronse los espacios de rellación col públicu
y la presencia mediática convirtióse en casi que nula.
Nesti contestu, la música asturiana pasó de la ofensiva
a la resistencia. Y la idea de reinvención surdió
como la gran esperanza".
(CANTAR FOLK)
-De dicir: "Co**, la escena que conocíes un poco...",
anque yo nun conociera muncho, pero algo sí conocíes,
"ta yendo a menos, el conceptu de gran formación ta mui difícil
de sacalo, vamos a intentalo polo pequeño". Ye una cosa que sí
ibas viendo dende facía años.
-Bueno, ye una cuestión de la industria cultural.
Si las políticas culturales
nun tienen en cuenta la música asturiana ni la cultura'l país,
eso repercute en que la xente
tenga menos facilidá pa trabayar.
Ye verdá que la crisis
lo primero que quita ye la cultura, tristemente.
Faen falta políticas culturales
qu'atiendan las necesidades de la cultura d'un país.
# Dende'l día de la boda # nun dexasti de llorar. #
"Esti tiempu de reflexón y reconversión
nun foi del tou negativu,
porque propició l'apaición de propuestes nueves y diferentes.
Mostróse la capacidá d'adaptación de la música asturiana,
qu'hasta nes peores circunstancies yera quién a evolucionar.
Con antecedentes como Mus, Lucas 15 o Tutu Estudiu,
d'espíritu vanguardista, indie o ellectrónicu,
foron guañando proyectos mui interesantes
dende'l minimalismo instrumental, con nomes como Ún de Grao,
Antón Menchaca, Fruela 757 o L-R".
-El mio casu ye mui claro. Ye una cosa tan natural como dicir:
lo que yo escuché siempre, que fue rock, blues,
rock setenteru, progresivo, psicodelia y demás,
igual nun se ve claramente nes armoníes y demás,
pero sí que se ve per dónde va'l tema.
En L-R creo que se ve tamién bastante claro'l tema "bluseru",
el tema rockeru, cola guitarra elléctrica amás.
Antón Menchaca, dende llueu. Anabel Santiago, cola ellectrónica.
Elías y Mapi, col jazz.
Yo lo qu'entiendo que ye'l posfolk,
l'únicu factor en común que -y veo ye un poco
el romper con esa llinia anterior, que paez qu'hubo unos años
que tolos grupos iban per esa otra llinia.
(MÚSICA)
# Voi allendi de los mares,
# texeora.
# Y a escaecer los tos telares... #
-El posfolk en realidad ye una etiqueta
que creamos Rubén y yo na cocina casa, como...
como yá conté en muchas ocasiones.
Al final, yera eso. Yera plantease
qué facer cuando uno ye músico folk
y lleva 20 años na escena folk, nel casu de Rubén,
qué facer dempues d'eso.
Y nel mio casu, nel tema tradicional como panderetera que soi.
Pero en nengún casu foi una idea rupturista
o de pensar: "Vamos romper col pasáu o vamos desfacer lo que ta fecho".
(CANTAR EN FALA)
-Y agora como que yá tenemos la suficiente madurez como pa facer
otres coses cola nuesa tradición.
Nun ye que refugues. Yo tengo tocao y sigo tocando
con grupos que puedas dicir... que puedas mete-yos nesi grupu
de celta o esi conceptu de formación folk.
Pero sigue gustándome, ye una cosa que me presta la de Dios.
Pero paezme que ye necesario facer otres coses.
Entiendo que va per ehí. Non como una refuga,
sinón como otru camín complementariu.
-Foi una idea pa definir
un procesu que pa nosotros yera natural.
Siguir sintiendo la música tradicional como algo
nuestro, como algo que ye parte de lo que somos nosotros,
entendela como algo que ta vivo
y cómo siguir trabayando, faciendo coses con ello.
-Paezme que la xente que tamos nesta onda
nun tamos pretendiendo facer nengún cambiu.
Nun ye que digas: "Voi cambiar la tradición n'Asturies".
Simplemente ye algo que t'apetecía facelo.
Enantes nun veías qu'hubiera xeitu de facelo, nun veías que la sociedá
o l'ambiente de la tradición tuviera preparáu pa ello
o fuera a tener una aceptación; y agora vas viendo que sí.
(MÚSICA ELLECTRÓNICA)
"Nesti tiempu surde tamién la propuesta personal y rompedora
de Rodrigo Cuevas, qu'entemez la música tradicional y popular
col cabaré, xunto con una estética provocadora y llamativa,
que lu llevó a trunfar con revisiones de clásicos
como 'Soi de Verdiciu'".
-La propuesta de Rodrigo fue,
dende'l puntu de vista de cambiu de paradigma de trabayu
cola tradición, lo más rompedor con muncha claridá.
Un poco'l puntu que tenemos en común tolos d'esta ola posfolk,
que son propuestes atrevides, de dicir:
"Voi facer algo que naide s'esperaba"
o "que naide fixo enantes n'Asturies".
Mui ente comines lo de que "Naide lo fixo nunca".
(MÚSICA)
"Esta escena nueva de la música asturiana tien amás otra faceta
a tener en cuenta y ye que replantéganse
los estereotipos sexuales aplicaos a la música tradicional,
que distribúin los roles musicales según el sexu,
según se seya home o muyer.
Nesti sentíu, les propuestes nueves impugnen estos roles
ya introducen la cuestión de xéneru nel so llabor musical".
-Yá non sólo lo que dices, que tamién, la participación
de les muyeres en los grupos, que d'estos que tamos falando
de posfolk prácticamente en toos hai una muyer con un papel
mui importante, pero yá nun ye sólo eso,
sinón el compromisu cola causa.
Creo que cada vez se fai más esplícito.
-Ye interesante porque
sí qu'hai muncha xente que toca la pandereta, cosa que ye
gratificante total, menos mal qu'hai xente tocando.
Y romper colos roles del xéneru.
-A naide se-y escapa que na tradición
ta mui metíu'l tema de los esquemas patriarcales.
Y hai montón de canciones nes que dicen coses
o ponen de manifiestu valores
qu'a día de güei como qu'hai muncha xente
que tamos faciendo por dir cambiándolos.
Yo fáigolo bastante. Esplicar por qué unes canciones
les canto y por qué otres non. En munchos casos ye
por razones rellacionaes con esti tema.
# Abondo lo siento yo.
# Nun llores, nin. # Nun llores, non.
# Qu'abondo lo siento yo.
# Nun llores, nin.
# Güei yá nun pueo. # Mañana, sí. #
# Cruzasti'l ríu, ríu, ríu. # Cruzasti l'agua, l'agua, l'agua.
# Cruzasti'l bien de la mio vida. # Morenu, tu serás la mio alma.
# Amores, los de la mio tierra. # Los d'equí nun valen nada.
# Un pocu de pasatiempu.
# Cruzasti'l ríu, ríu, ríu. # Cruzasti l'agua, l'agua, l'agua.
# Cruzasti'l bien de la mio vida. # Morenu... #
"El mundu de la pandereta tamién esperimenta un interés
y desarrollu importante.
Con propuestes femenines, masculines o mixtes, como Herbamora,
Pandereteres de Fitoria, Nun Tamos Toes,
Cantaruxare o Eva Tejedor y Les Pandereteres".
-Hubo muncha xente que fizo proyectos mui interesantes, como Herbamora
con el "Pandereta Revolution" allá pol 2007,
que foi'l revulsivu de dicir:
"Soi panderetera y soi parte fundamental d'esti discursu".
Nos últimos años ta viéndose qu'hai muncha xente
qu'entiende esti instrumentu como algo fundamental
y que ta colocándose nel sitiu nel que realmente
tien que tar. -Puedo decir que
después de mi paso por Tejedor, lo más inmediato que quise hacer fue
un disco-libro de recopilatorio de ramos en Peñamellera Baja.
Y ahí fue cuando me senté y dije: "Quiero hacer lo que siento",
que es, como panderetera, quiero que la pandereta ocupe el lugar
que yo quiera darle, no el que se merece,
porque todos los instrumentos merecen un buen lugar y digno,
pero yo quiero darle un lugar.
Y entre todos haremos un poco de fuerza.
(MÚSICA)
# Amete nuna estación. # Dos mil soños con color.
# Dibuxo sin acabar # un camín por empezar.
# Estaciones d'un color. # Empezando esta canción.
# Pallabres sin pronunciar. # Solombres nel mio mirar.
# Ai, la la la la. #
(EVA) "A partir de ahí empecé a componer",
que nunca había surgido, nunca había compuesto ningún tema cantado.
Y empecé a componer mis propias canciones para yo cantar
y tocarlas con la pandereta. Me pareció la experiencia más...
Me sentí como muy...
muy libre, en el sentido de que...
por fin yo sentía que estaba haciendo lo que quería
y que estaba componiendo para mi voz y para mi instrumento.
(MÚSICA)
# Ai, la la la la.
# Ai, la la la la. #
(MÚSICA FOLK)
"En contraposición a esti ambiente de renovación y busca de víes nueves
d'espresión pa la música asturiana, producióse tamién una vuelta
a soníos más vintage, con un remanecer importante
de les bandines tradicionales,
que se fixeron imprescindibles en fiestes, romeríes,
celebraciones o eventos de tou tipu.
D'otra manera, amás de los sones tradicionales,
incorporen otros ritmos populares o d'actualidá al repertoriu,
a semeyanza de los sos referentes históricos".
(MÚSICA TRADICIONAL)
"Perinteresante ye la iniciativa denominada Nueche en Danza.
Entamada por un grupu de persones vinculaes a la recuperación
y difusión del folclor, busca facer visible'l potencial
de la música y el baille tradicionales.
Too ello al traviés d'un eventu pa un públicu ampliu,
ensin centrase namás nel ámbitu de les agrupaciones de baille,
entidaes folclóriques o colectivos de música tradicional".
-Decíate yo que farto d'andar festivales.
Nos 90, eh. A primeros de los 90.
De dir a países como Bretaña, au'l baille tradicional
taba bien diferenciao no que yera un grupu folclóricu, pero taba vivo
al llegar la tardiquina y la nueche n'una "fest-noz".
Ya tol mundu danzaba. Naide vestía ropa tradicional pa...
pa danzar.
Teníanlo como algo normalizao na sociedá.
Había un escenariu au subíen músicos tradicionales,
más o menos tradicionales, pero que toos tocaben pal baille.
Y debaxo, mocedá, xente de mediana edá, vieyos, hippies, pijos, punkis,
teníen el baille como una seña d'identidá
clara.
Yo venía tolos años
pa casa
col resquemor
de que por qué nun había de dase esi fenómenu nesta tierra.
-Tamos nuna época
na que'l baille asturianu ta viviendo
un procesu de... ta reviviendo, por decilo de dalguna manera,
porque hai xente que ta dedicándose a ello profesionalmente.
Hai xente que creó escuelas de baille.
Cosa que ye mui importante y que tenía qu'habese fecho enantes.
Y eso ta ayudando a que la música asturiana
tea averándose al baille.
Que los grupos de música folk tean empezando a preocupase pol baille.
-La Nueche en Danza llevaba na cabeza cuánta yá. Na cabeza mía y d'otros.
El facer del baille tradicional algo natural na sociedá asturiana.
Fuera de grupos d'atadures de ropa tradicional,
de tener que subise a un escenariu.
(AMBÁS) "Baillar al son de la música'l país el baille'l país
pa divertise, pa comunicase". Yo cuento que tamos pol bon camín.
Paezme que tamos consiguiendo lo que fai tantos años teníamos na cabeza,
que yera facer del baille tradicional algo natural sin falta tar nun grupu.
-Una vez que t'atreves a romper colo establecíu, lo que tienes
per delantre ye abrir y siguir abriendo les posibilidaes.
Yo siempre lo digo, qu'animo a tol mundu a trabayar cola tradición,
pero con una visión amplia, abierta,
sin nengún tipu de cortapises.
Ni de tapujo, ni de corsés, ni de nada.
-Sería faltar a la verdá si dixéramos que tamos bien.
Tamos nun momentu baxu, un momentu de crisis.
Creo qu'hai que convencese de qu'al marxe de...
de l'ayuda, que ye exigible amás, a les instituciones d'ayudar
a les nuestres músiques y a la nuestra cultura,
tamién hai que saber
arriesgar y trabayar uno mesmu pol futuru.
-La situación anguaño de lo que ye la música tradicional
pienso que tamos nun bon momentu.
Ta viviéndose dende fai años una corriente de recuperación
de les manifestaciones culturales
de los diferentes pueblos d'Europa.
Y nós, como siempre vamos d'atrás
d'eses siendes y d'esos caminos qu'abre la xente,
tamos agora entamando esi camín nueso.
Tamos falando de les Nueches en Danza,
d'escueles de música tradicional nes que garras conocimientu
pero que non te vinculan a un grupu, qu'eso ye fundamental.
Foi una demanda mui importante.
Paez que tamos rompiendo con eses barreres, y la xente
cada vez al.légase más
con interés a la música tradicional
porque ta relaxada por non vinculase con esos grupos, porque tien espacios
de rellación que nun ye al propiu grupu folclóricu.
"Toles comunidaes humanes fixeron música dende tiempos remotos
y continuaron faciéndola a lo llargo de la historia.
El pueblu asturianu nun ye una esceición.
Y, como pudimos ver, atesora
una riqueza bien importante nesti arte.
Con un corpus musical variáu y de muncha calidá.
Asturies cuenta con una escena sonora que dexa bien a les clares
la so diversidá y heteroxeneidá.
Una voluntá de ser y esistir, la de la música asturiana,
siempre en constante evolución".